Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Втора Жалба изјавена од С. Ф. И., поднесена против Град Скопје, по предметот Барање за пристап до информации од јавен карактер, на 29.05.2024 година го донесе следното

**Р Е Ш Е Н И Е**

1. Жалбата изјавена од С. Ф. И., поднесена против Град Скопје, заведена во Агенцијата под бр. 08-77 на 16.05.2024 година, по предметот Барање за пристап до информации од јавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3. Имателот на информации е должен да го спроведе ова Решение во рок од 15дена од денотна неговиот прием и за да ја извести Агенцијата.

**О Б Р А З Л О Ж Е Н И Е**

С. Ф. И., како што е наведено во Жалбата, на 27.02.2024 година поднела Барање за пристап до информации од јавен карактер до Град Скопје, со кое побарала, по пошта, или електронски, да и се достави следната информација:

„Договор со институцијата која го правела вештачењето на опожарениот мост Беласица “.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-77 на 16.05.2024 година.

Агенцијата за заштита на правото на слободен пристап до информациите од јавен карактер, постапувајќи по Жалбата согласно одредбите од Законот за слободен пристап до информации од јавен карактер, со Решение бр.08-77 од 08.04.2024 година истата **ЈА УВАЖИ и му наложи на Имателот на информации** да постапи по Барањето на Барателот согласно одредбите од Законот за слободен пристап до информации од јавен карактер.

Барателот на информации на 16.05.2024 година до Агенцијата повторно достави Жалба поради непостапување на Имателот по Решението на Агенцијата , заведена под бр.08-77. Во Жалбата е наведено дека и покрај решението на Агенцијата бр.08-77 од 08.04.2024, имателот на информацијата, односно Град Скопје, не ја достави бараната информација до Барателот во предвидениот законски рок.

Агенцијата, преку е-маил, заведен под бр.08-77 од 16.05.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не го спровел Решението на Агенцијата бр.08-76 од 09.04.2024 година, односно не постапил согласно одредбите од Законот за слободен пристап до информации од јавен карактер.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон.

Во конкретниот случај, Имателот на информации е должен да донесе Решение со кое ќе го уважи Барањето и на Барателот да му го достави документот наведен во Барањето за пристап до информации од јавен карактер, **на начин и во форма наведени во Барањето**.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.